至金谿與康功
作者：鄭剛中
朝代：宋

paragraphs: 客子遠羈棲，天寒夜幽獨。
擁被薦孤枕，感嘆不自足。
念與公平時，書卷共燈燭。
事業志遠大，可但慕爵祿。
騕褭頭不垂，果此先噴玉。
駸駸官職場，意氣已神速。
我方坐困苦，一命綫相續。
盜雖哀王粲，屢作碪上肉。
屋廬化飛烟，瓶盎無儲粟。
豈不鄰北阮，分者誰半菽。
今兹尋友朋，慚甲生面目。
波濤歲云暮，正作垂翅鵠。
公無遂獨笑，忍聽窮途哭。